يادگارِ پاڪستان

يادگارِ پاڪستان  ھڪ قومي يادگار آھي، جيڪو اسلام آباد ۾ شڪرپڙيان جبلن ۾ واقع آھي. ھي يادگار پاڪستان جي ماڻھن جي ٻڌي ۽ ايڪي کي اجاگر ڪرڻ لاءِ ٺاھيو ويو. ھي يادگار انھن پاڪستانين جي نالي ڪيو ويو جن پنھنجو حال مستقبل لاءِ قربان ڪيو.

ھن يادگار ۾ چار گلن جي پنکڙين وانگر ٺھيل منارا پاڪستان جي چار وڏين ثقافتن، پنجابي، سنڌي، بلوچ ۽ پختون کي ظاھر ڪن ٿا. ٽي ننڍا منارا، اقليتي، آزاد ڪشمير، ۽ گلگت بلتستان جي ثقافتن کي اجاگر ڪن ٿا. ھي يادگار ھڪ سياحتي مرڪز آھي جيڪو اسلام آباد ۽ راولپنڊي کان پڻ نظر ايندو آھي.

خيال
قومي يادگار ٺھرائڻ جو خيال پھرين دفعي حڪومت پاڪستان پيش ڪيو، جنھن جي معاونت ممتاز مفتي جي پٽ عڪسي مفتي ڪئي. حڪومت پاڪستان جي ثقافت واري کاتي کي آرڪيٽڪٽس ۽ ٽائون جي منصوبابندي ڪندڙن وٽان يادگار جي ڊزائين ٺھرائڻ لاءِ مقابلي جو ڪم سونپيو ويو. مقابلي  جو بنيادي نقطو طاقت، اتحاد، پاڪستان جي ماڻھن جو آزاد قوم ۽ آزادي لاءِ قربانيون ڏيڻ ھو.Ministry of Culture, Pakistan . Retrieved on 23 March 2008 ڪُل 21 ڊزائينن مان 3 ڊزائينن کي آخري مرحلي لاءِ چونڊيو ويو. عارف مسعود پاران ٺاھيل ڊزائين کي 10 جولائي 2003ع تي مقابلي جو فاتح قرار ڏنو ويو. يادگار جي پيڙھ جو پٿر 25 مئي 2004ع تي رکيو ويو، جڏھن تہ يادگار 2006ع تي جوڙي راس ٿيو. 23 مارچ 2007ع تي پاڪستان جي تڏھوڪي صدر پرويز مشرف يادگار جو افتتاح ڪيو.

ڊزائين
يادگار 6.9 ايڪڙن تي مشتمل آھي، يادگار ننڍي کنڊي جي مغل طرزِ اڏاوت تحت ٺيھل آھي. گل جي پنکڙين جيان ٺھيل ڊزائين مغل طرزِ اڏاوت جي مقرنس مان کنيل آھي، جيئن يادگار جي آرڪيٽڪٽ جو چوڻ آھي تہ ”اسان ماضي مان سکون ضرور، پر ماضي ۾ رھون نہ“ ھن ٽيڪنالاجي جي مدد سان قديم مقرنس کي جديد شڪل ڏني.

عجائب گهر
يادگار جي ڀرسان يادگارِ پاڪستان عجائب گهر آھي، جنھن ۾ ھڪ عجائب گهر ميڻ سان  ٺھيل تحريڪ پاڪستان جي اھم واقعن بابت آھي. ان کانسواءِ ھڪ حوالا لائبريري، آواز ۽ بصري رڪارڊ، ان سان گڏ 62 سيٽن تي مشتمل ھڪ ڪانفرنس ھال، جنھن کي پينوراما ھال چيو ويندو آھي، پڻ موجود آھن.  ڪامپليڪس ۾ سرسري 1500 سياح روز اچن ٿا، 2015ع ۾ ايندڙ سياحن جو تعداد 0.57 ملين ھو، جڏھن تہ 2018ع ۾ ايندڙ جو تعداد 514944 ھو.

تصويرون

 وڌيڪ ڏسو 
 فيصل مسجد

حوالا

زمرو:اسلام آباد
زمرو:قومي يادگارون
زمرو:پاڪستاني فن تعمير